I. És un projecte de decret del Departament de Benestar i Família, derogatori del Decret 271/2003, de 4 de novembre "dels serveis d'acolliment residencial per a persones amb discapacitats".
Inicialment havia estat tramitat com a decret de modificació.
Segons l'informe jurídic de la Unitat Interdepartamental del Gabinet Jurídic, de 28 d'abril de 2006, el Projecte de decret "es va començar a tramitar com una modificació del Decret 271/2003", però els canvis proposats en els tres annexos "han determinat la conveniència de fer un nou Decret".
La competència de la Comissió per dictaminar es fonamenta en l'article 8.2.b) de la Llei 5/2005, de 2 de maig, referent als reglaments o les disposicions de caràcter general que es dictin per desplegar les lleis.
En aquest cas es tracta de la Llei de serveis socials a Catalunya aprovada pel Decret legislatiu 17/1994, de 16 de novembre, així com la Llei 18/2003, de 4 de juliol, de suport a les famílies.
La petició de dictamen pel Departament de Benestar Social i Família és de 8 de maig de 2006.
La competència de la Generalitat per dictar el Decret es fonamenta en l'article 9.25 de l'EAC, que li atribueix la competència exclusiva en "assistència social".
Pel que fa a l'habilitació del Govern, els serveis socials foren regulats per la Llei 26/1985, de 27 de desembre.
L'article 2.1 els descriu: "Els serveis socials abasten el conjunt d'activitats organitzades que, mitjançant la intervenció de personal preparat i amb el suport d'equipaments i recursos adequats, s'orienten a promoure els mitjans per a prevenir la marginació i també a promoure la prestació de suport a tots els ciutadans i col·lectius, especialment a aquelles persones o aquelles famílies que per raó de disminucions físiques, psíquiques o sensorials són creditores de l'esforç col·lectiu i solidari".
El preàmbul de la Llei 26/1985 esmenta una sèrie de precedents: Els articles 13 i 14 de la Carta social europea (aprovada pel Consell d'Europa el 18 d'octubre de 1961 i ratificada per Espanya el 29 d'abril de 1980), que estableixen el dret dels ciutadans dels Estats signants a beneficiar-se de l'"assistència i serveis socials"; les declaracions de l'ONU sobre els deficients mentals (de 20 de desembre de 1971) i els disminuïts (de 9 de desembre de 1975); la Llei estatal 13/1982, de 28 d'abril, d'integració social dels disminuïts (que preveu els serveis socials en els articles 49-53) i la Llei 12/1983, de 14 de juliol, d'Administració institucional de la sanitat, l'assistència i els serveis socials de Catalunya.
La norma principal d'assistència i serveis socials és el vigent Decret legislatiu 17/1994, de 16 de novembre, que va refondre les lleis 12/1983, de 14 de juliol, 26/1985, de 27 de desembre, i 14/1994, de 20 d'abril, en matèria d'assistència i serveis socials.
El Decret legislatiu 17/1994, en la disposició final primera, "faculta el Govern de la Generalitat i el conseller competent en matèria d'assistència i serveis socials per dictar les disposicions i prendre les mesures necessàries en relació amb el desplegament i execució d'aquesta Llei".
El "Departament competent en matèria d'assistència i serveis socials" (articles 24 i 61 del Decret legislatiu 17/1994, de 16 de novembre) és el de Benestar Social (per Decret 187/1988, d'1 d'agost), convertit en Benestar Social i Família pel Decret 253/2002, de 4 de novembre.
Aquest és el que elabora la proposta de Decret.
L'objecte del Projecte de decret, igual que el Decret 271/2003, de 4 de novembre, és "el suport que es presta" en les dues modalitats de "serveis d'acolliment residencial per a persones amb discapacitat": l'una, els "habitatges amb serveis comuns", l'altra, els "serveis de centres residencials".
Tots aquests termes procedeixen del vigent Decret 284/1996, de 23 de juliol, de regulació del sistema català de serveis socials, que va desplegar el Decret legislatiu 17/1994, de 16 de novembre.
L'acolliment residencial és un tipus de servei social que apareix en el Decret 284/1996 dintre de la tipologia establerta en l'annex del Decret (2.2.4.b) i 8).
És una classe de "servei social d'atenció especialitzada" (annex 2.2).
L'apartat 2.2.4, "Habitatges amb serveis comuns per a persones amb disminució" té dues especialitats: a) Llars amb serveis de suport" i "b) Llars residència".
Aquesta especialitat b) es defineix com a "serveis d'acolliment residencial".
L'acolliment residencial reapareix en l'apartat 2.2.8, "Serveis de centres residencials per a persones amb disminució".
L'"Habitatge amb serveis comuns" anomenat "Llar residència" (2.2.4.b) no es defineix com una estructura física, sinó directament com a: "serveis d'acolliment residencial de caràcter temporal o permanent substitutoris de la llar que es realitzen en un establiment, adreçats a persones amb disminució que precisen d'una llar quan ha esdevingut impossible o desaconsellable viure en la pròpia com a conseqüència de problemes derivats de la mateixa disminució, per manca de família o per no disposar de condicions sociofamiliars i assistencials adequades."
Els "Serveis de centres residencials per a persones amb disminució" (2.2.8) es defineixen com a: "serveis d'acolliment residencial de caràcter temporal o permanent que tenen una funció substitutòria de la llar, adequats per acollir persones amb disminució amb un alt grau d'afectació."
Cal tenir en compte, però, la terminologia.
La "llar residència" són "serveis" (apartat 2.2.4.b), mentre que els "centres residencials" són ells mateixos una modalitat de "serveis", (article 2.2.8, "Serveis de centres residencials").
Aquesta tipologia no va ser afectada per la reforma del Decret 284/1996 pel Decret 176/2000, de 15 de maig.
Queden fora del Projecte de decret altres tipus d'acolliment que no siguin residencials, com l'"acolliment diürn" (articles 2.2.7 i 2.3.1) i altres tipus de "serveis de centres residencials" que no siguin per a discapacitats, vgr. per a "gent gran" (Decret 284/1996, de 23 de juliol, annex 2.3.2, reformat per l'article 4 del Decret 176/2000).
L'article 1 del vigent Decret 271/2003, de 4 de novembre, dels serveis d'acolliment residencial per a persones amb discapacitat, ha uniformat la terminologia del Decret 284/1996.
Partint dels "serveis d'acolliment residencial per a persones amb discapacitat" ha distingit els "serveis d'acolliment residencial" dels "habitatges amb serveis comuns" i els "serveis d'acolliment residencial" dels "centres residencials", i els ha diferenciat pel grau de disminució dels discapacitats que hi viuen.
La "persona amb discapacitat" és la denominació ulterior de la "persona amb disminucions físiques, psíquiques o sensorials" o "persones amb disminució" (articles 10.2.d) i 11.b.2) del Decret legislatiu 17/1994, de 16 de novembre; annex 2.2.4.b).8 del Decret 284/1996, de 23 de juliol).
Apareix en la definició de la "persona en situació de dependència" en la Llei 18/2003, de 4 de juliol, de suport a les famílies.
L'article 4 diu que la "situació de dependència" és "l'estat en què es troben les persones que, per motiu d'alguna discapacitat física, psíquica, sensorial o mental necessiten l'ajuda d'una altra persona per a dur a terme les activitats bàsiques de la vida diària".
La categoria "discapacitat" es troba en el dret civil català.
Entre d'altres, en els articles 260 i 266 del Codi de família (Llei 9/1998, de 15 de juliol); en l'article 8.c) de la Llei 19/1998, de 28 de desembre, sobre situacions convivencials d'ajuda mútua; en els articles 1.1 i 3.3 de la Llei 22/2000, de 29 de desembre, d'acolliment de persones grans, i en els articles 5.1, 2.b), 8.4, 12 i 19.c) de la Llei 1/2001, de 15 de març, de mediació familiar de Catalunya.
El Decret 271/2003, de 4 de novembre, en el títol i en l'article 1 parla de "els serveis d'acolliment residencial per a persones amb discapacitat".
En el preàmbul, paràgraf 11, diu erròniament que el Decret 284/1996 parla de "persones amb discapacitats".
V. Pel que fa a la tramitació, inicialment es va tramitar com una modificació del Decret 271/2003, de 4 de novembre, que va ésser informada pel Consell Sectorial de Serveis Socials d'Atenció a les Persones el 3 de novembre de 2005.
Posteriorment es va tramitar com un Projecte de nou decret, que va ser informat per la Comissió Permanent del Consell General de Serveis Socials el 7 d'abril de 2006.
Segons l'Informe jurídic de la Unitat Interdepartamental del Gabinet Jurídic de 28 d'abril de 2006, el Projecte de decret "es va començar a tramitar com una modificació del Decret 271/2003", però els canvis proposats en els tres annexos "han determinat la conveniència de fer un nou Decret".
La tramitació com a Projecte de decret s'adapta al previst per a l'elaboració de les disposicions generals (articles 62 i següents de la Llei 13/1989, de 14 de desembre): memòria en què s'expressa el marc normatiu; justificació de l'oportunitat i l'adequació de la mesura; taula de vigències i estudi econòmic costos-benefici.
El Projecte de decret es va sotmetre a informació pública per Edicte de 24 de gener de 2006, en aplicació de l'article 64 de la Llei 13/1989, de 14 de desembre.
Com a resultat varen presentar esmenes la Federació APPS (Pro persones amb retard mental), el 10 de març de 2006; l'Associació de Rehabilitació del Minusvàlid, el 10 de març de 2006; l'Associació Cívica d'Ajuda Mútua, el 10 de març de 2006; la Federació ECOM, el 28 de febrer de 2006, i la Coordinadora de Tallers, el 2 de març de 2006.
L'ICASS, el 24 d'abril de 2006, accepta, entre d'altres, el canvi de "discapacitat intel·lectual" per "psíquica" i "persones amb discapacitat" per "discapacitades".
El 3 de maig de 2006 el Projecte ha estat informat pel Consell Tècnic del Govern.
Quant a les memòries i informes, hi consten els següents: La Memòria de la proposta d'avantprojecte, de 28 de novembre de 2005, feta per l'Institut Català d'Assistència i Serveis Socials.
Indica el marc normatiu del Projecte.
Justifica l'oportunitat i adequació de les mesures proposades als fins.
Es fa esment dels factors rellevants per a la qualitat de vida dels usuaris d'acolliments residencial: tipus de suport; organització eficient i que els equipaments possibilitin la convivència, privadesa i qualitat de vida.
Se subratlla la importància del canvi del criteri de valoració de la discapacitat.
S'argumenta l'abandonament de l'IVAR perquè no s'ha pogut validar, ja que atesa la seva novetat no s'ha pogut experimentar en un nombre significatiu de persones, analitzar-ne els resultats i fer una diagnòstic de fiabilitat.
Es justifica la substitució per l'ICAP (Inventari de Planificació de Serveis i Programació Individual).
El descriu com un inventari dissenyat el 1986 als Estats Units i en va fer una adaptació espanyola Delfín Montero, de la Universitat de Deusto, el 1993, que fou tipificat el 1996.
És un registre d'informació de la persona (destresa motora, social i comunicativa, vida personal i en comunitat) i té dos índexs: el nivell de servei de l'ICAP i la puntuació de servei de l'ICAP.
S'esmenten congressos i publicacions que n'avalen la validesa.
També els estudis que n'han fet professors universitaris i representants dels centres de valoració i atenció a disminuïts del Departament de Benestar i Família i tècnics de l'ICASS.
Respecte del cost-benefici, hi ha increment de cost a causa de l'increment de ràtios de professionals per a cada nivell i la universalització dels suport extern i generalitzat.
El benefici és la universalització del servei i l'adequació de les ràtios de professional per a cada nivell de suport i la millora quantitativa i qualitativa en els serveis.
L'impacte econòmic en el Departament és de 3.950.814 euros per al suport extens i generalitzat, i es planteja assumir-lo en l'exercici 2006, i de 2.905.245 d'euros per al suport intermitent i limitat que es finança via subvenció.
L'informe del Servei de Pressupostos i Gestió Econòmica de la Secretaria General del Departament de Benestar i Família, d'11 d'abril de 2006, declara que la proposta de Decret "no suposa creixement de la despesa pública pressupostada, atès que l'ICASS disposa de crèdit suficient en el seu pressupost per atendre la despesa que es derivi de l'aplicació del mateix".
L'Informe de la Direcció General de Pressupostos i Tresor del Departament d'Economia i Finances, de 2 de maig de 2006, diu que la proposta de decret no suposa creixement de la despesa pressupostada.
També és favorable l'Informe jurídic del mateix Departament, de 2 de maig de 2006.
L'Informe jurídic de la Unitat Interdepartamental del Gabinet Jurídic, de 28 d'abril de 2006, a part d'explicar el canvi de modificació a nou Decret, conté una afirmació inexacta sobre les disposicions derogatòries en dir que el Projecte "inclou la" del Decret 271/2003, de 4 de novembre, que no en té cap. Cosa lògica perquè aquest regulava ex novo la matèria i deixa subsistent el Decret 284/1996, de 23 de juliol.
L'informe diu que la idoneïtat de l'ICAP ha estat consultada amb "professionals dels serveis de valoració i orientació dels CAD, Centres d'Atenció a Persones amb Disminució, i amb tècnics de l'ICASS".
I que, per a l'annex 3, "s'han tingut en compte els criteris consensuats entre l'Administració i diferents federacions i coordinadores que atenen la problemàtica de les persones amb discapacitat".
S'han fet les consultes preceptives de l'article 35 del Decret legislatiu 17/1994, de 18 de novembre, sobre els òrgans de participació i consulta en matèria de serveis socials.
Ha estat informat pel Consell Sectorial de Serveis Socials d'Atenció a les Persones amb disminució", en la sessió de 3 de novembre de 2005, i per la Comissió Permanent del Consell General de Serveis Socials, primer com a modificació del Decret 271/2003, de 4 de novembre, en la sessió de 16 de novembre de 2005, i després com a projecte d'un nou decret, en la sessió de 8 de febrer de 2006.
L'informe també indica que ha estat informat per la Comissió de Govern Local, d'acord amb els articles 192 i 193 del Decret legislatiu 2/2003, de 28 d'abril, en la sessió de 22 de febrer de 2006, atenent el Dictamen 341/03 de la Comissió Jurídica Assessora, que ho va recomanar en atenció a una major participació i perquè els serveis d'acolliment residencial afecten serveis socials d'atenció especialitzada del segon nivell.
També ha estat informat favorablement per l'Institut Català de les Dones el 28 de febrer de 2006.
Pel que fa a l'examen del Decret, el títol i l'estructura del Projecte de decret dels serveis d'acolliment residencial per a persones amb discapacitats són els del Decret 271/2003, de 4 de novembre, "dels serveis d'acolliment residencial per a persones amb discapacitats", que pretén substituir.
Té un preàmbul, 9 articles, una disposició addicional, 4 disposicions transitòries, 2 de derogatòries i 3 de finals.
L'1, "Valoració per a la determinació de l'accés als serveis d'acolliment residencial per a persones amb discapacitat"; el 2, "Condicions funcionals" i el 3, "Condicions materials".
Les observacions són les següents: a) Amb caràcter general, aquesta Comissió Jurídica Assessora vol remarcar els punts següents:
D'una banda, seria bo reordenar i simplificar la redacció de la norma, fins i tot el preàmbul.
En aquest sentit, s'hauria pogut aprofitar l'avinentesa de la modificació per millorar-ne la redacció sistemàtica i la uniformització del llenguatge.
Per exemple, encara que majoritàriament es parla de "persona amb discapacitat", també s'utilitza "persona amb disminució" (article 6.1.2) i en la disposició transitòria quarta es parla de "servei de residència" quan el terme tècnic és "servei de centre residencial".
"Dels serveis d'acolliment residencial per a persones amb discapacitats" indica que només es refereix als serveis tipificats com a tals en el Decret 284/1996, de 23 de juliol, com a "Llar residència" (annex 2.2.4.b) i com a "Serveis de Centres residencials" (Annex 2.2.8), els únics que són "serveis d'acolliment residencial".
Indica la motivació del Projecte de decret.
És la insuficiència del Decret 271/2003, de 4 de novembre, que fa que calgui introduir-hi modificacions.
El paràgraf 6 del preàmbul diu: "La vigència d'aquest Decret ha posat de manifest la necessitat de modificar els aspectes relacionats amb les eines de valoració, establir una major definició dels i de les professionals d'atenció directa i l'actuació que han de dur a terme per assolir una major eficiència en tot el procés de l'acolliment i, finalment, delimitant de forma més precisa el conjunt de condicions materials i funcionals dels equipaments".
Aquest paràgraf procedeix de la primera versió del Projecte, quan es presentava com una modificació del Decret 271/2003 i no com un nou Decret; tanmateix és adient a aquesta darrera presentació.
En el paràgraf 11 diu: "Amb la nova definició d'aquests serveis l'Administració ha de garantir la qualitat de l'atenció i el seu finançament, així com l'accés als serveis, la continuïtat de procés d'atenció, l'equitat i equilibri territorial."
En el Projecte de decret es repeteix la redacció de la majoria d'articles del Decret 271/2003.
L'article 1 defineix l'objecte del Decret, la redacció, però, és confusa, i s'hi podria donar una redacció més entenedora.
L'article 2 en descriu els usuaris.
L'article 3, en el qual no coincideix el contingut amb la rúbrica i la seva ubicació hauria de ser en l'article 7, estableix els quatre graus d'intensitat del suport: suport intermitent, limitat, extens i generalitzat; en els dos darrers entra la idea de dependència parcial o total.
En l'article 3 els canvis són la introducció de "suport" en el seu títol ("Intensitat de suport dels serveis") i que l'article 3.1 nou refon els 3.1 i 3.2 anteriors.
Així es diferencia millor la manera de prestar el servei d'acolliment residencial (article 3.1) de les "intensitats de suport" (article 3.2).
L'article 4.1 manté el dret subjectiu a l'acolliment residencial en els seus graus de suport extens i generalitzat.
L'article 4.3 preveu les contraprestacions pel servei (establerts pel Decret 394/1996).
L'article 5 continua excloent del dret subjectiu els dos graus inferiors i al·ludeix als "criteris prevalents" per a l'accés al servei.
L'article 6.1 canvia "disminuïts" per "persones amb disminució".
L'article 7 manté la remissió als annexos 1 i 2, el contingut dels quals s'ha modificat; s'ha d'assenyalar que, malgrat que així es digui en la remissió que hi fa la disposició transitòria segona, en l'article 7.1 no es parla de "requeriments funcionals" del personal.
L'article 8 indica l'abast de la Xarxa Bàsica de Serveis Socials de Responsabilitat Pública.
L'article 9 preveu els serveis complementaris de la Generalitat.
Aquesta Comissió Jurídica Assessora observa que no hauria de ser la seva seu, sinó de precepte de capçalera ja que té per finalitat donar cobertura a situacions no previstes.
La disposició addicional es manté.
En la disposició transitòria primera s'inclouen els "requeriments funcionals", i la frase queda: "Els habitatges amb serveis comuns s'han d'adaptar als requeriments funcionals establerts en aquest Decret per adaptar-los a la intensitat de suport fixada sense necessitat de nova autorització administrativa".
La disposició transitòria tercera es manté.
La disposició final primera se subsisteix.
Es troben en l'article 4.2; les disposicions transitòries 2 i 4; les disposicions derogatòries 2 i 3 i els tres annexos.
L'article 4.2 del Projecte recull el canvi en les eines de valoració i esmenta l'ICAP.
El del Decret 271/2003 es remetia als criteris de valoració fixats en l'annex 1 designats com IVAR (Instrument de valoració en l'acolliment residencial), però reitera el que disposa l'article 2 sobre la residència a Catalunya.
Les disposicions transitòries 2 i 4 són noves.
La disposició transitòria segona es refereix als diferents graus de suport i a l'adaptació de les "condicions funcionals del personal".
Per a les persones necessitades de suport extens i generalitzat estableix dos mesos per a l'adaptació dels requisits del personal a les "condicions funcionals" de l'article 7.1 i l'annex 2.
Per a les necessitades de suport intermitent i limitat, dóna fins al 31 de desembre de 2006 per a l'adaptació a les condicions funcionals de l'article 7.1 i de l'annex 2, en el punt 1.1.1 per a les discapacitades físiques, i en el punt 2.1.1 per a les intel·lectuals.
Sobre la remissió a l'article 7.1 ja s'ha dit que no es parla de "requeriments funcionals" del personal.
La disposició transitòria quarta imposa l'aplicació del nou Decret a les "condicions materials dels establiments d'acolliment residencial inscrits en el Registre d'entitats, serveis i establiments socials amb motiu d'actuacions d'obra nova i gran rehabilitació, així com en els supòsits d'ampliació de places sempre que representi un increment de places superior al 20 % de la capacitat registrada abans" de la vigència del Decret.
S'ha de remarcar que en aquesta disposició transitòria quarta hi ha un afegitó que no correspon a la transitorietat, ja que és per "a qualsevol cas d'ampliació", per tant, feta sota la vigència del nou Decret.
Es fixa el límit de la capacitat màxima en 24 places per als serveis de llar residència i 60 places per al servei de residència o, més pròpiament dit, "servei de centre residencial".
Les disposicions derogatòries són noves perquè el Decret 271/2003 no en té, ja que regulava una matèria fins llavors sense normativa i són dues, la derogatòria, especial d'aquest Decret, i la general de les incompatibles d'igual o menor rang.
En la 2 s'estableix l'obligació del Departament d'establir "les mesures de finançament necessàries" per a l'efectivitat del Decret.
En la 3 s'estableix la vigència immediata del Decret "l'endemà de la seva publicació al DOGC".
L'informe jurídic de 28 d'abril de 2006 ho justifica en la seva naturalesa modificativa.
Annex 1, "Valoració per a la determinació de l'accés als serveis d'acolliment residencial per a persones amb discapacitat".
S'incorporen al Projecte per la remissió de l'article 4.
Segons l'Informe jurídic de la Unitat Interdepartamental del Gabinet Jurídic, de 28 d'abril de 2006, "és el canvi més important" del Projecte.
S'hi distingeixen dos apartats: la valoració dels suports de les persones amb discapacitat intel·lectual (annex 1.1) i amb discapacitat física (annex 1.2).
Per al primer se substitueix l'IVAR de l'annex 1 del Decret 271/2003 per l'ICAP.
En el segon es fa constar el "Barem per determinar la necessitat d'assistència d'una tercera persona".
L'annex 1, "Valoració per a la determinació de l'accés als serveis d'acolliment residencial per a persones amb discapacitat", del Decret 271/2003 tenia l'instrument de valoració en l'acolliment residencial o IVAR, que no distingia les discapacitats intel·lectual i física.
Les de comunicació i llenguatge, d'activitats manipulatives, d'activitats de desplaçament, d'activitats de la vida diària (cura personal i vida a la llar), de relacions socials i participació comunitària, de salut i de conducta.
L'ICAP és específic per a la discapacitat intel·lectual (annex 1.1).
Presentava el problema de la seva publicació en el Decret.
Segons l'Informe jurídic s'ha decidit incorporar-lo perquè pot fonamentar drets subjectius (atès l'article 4) i perquè els resultats de la puntuació poden ser impugnats en via administrativa o jurisdiccional.
Per aquest motiu, el mateix Informe considera que la seva publicació sense autorització no infringeix la propietat intel·lectual atenent l'article 31.1 de la Llei de propietat intel·lectual, aprovada pel Reial decret legislatiu 1/1996 ("Como consecuencia o para constancia en un procedimiento judicial o administrativo").
La Comissió considera en una interpretació extensiva que permet encaixar l'annex 1 amb la Llei 30/1992, de 26 de novembre, de règim jurídic de les administracions públiques i del procediment administratiu comú, que per tal que pugui ser aplicat en un procediment administratiu o judicial, cal que prèviament existeixi una plasmació normativa que faciliti l'actuació de l'Administració, i si escau, del Tribunal, dintre de la legalitat.
L'ICAP consta d'una informació descriptiva de la persona; la conducta adaptativa i les conductes amb problemes.
De la puntuació de les dues darreres resulta la puntuació dels nivells de servei de l'ICAP.
Al seu torn, aquests nivells de servei es relacionen amb els quatre nivells de suport de l'article3.
L'annex 1.2. es refereix a la discapacitat física.
Conté el "Barem per determinar la necessitat d'assistència d'una tercera persona", que és la traducció catalana de l'annex 2 del Reial decret 197/1999, de 23 de desembre, de procediment per al reconeixement, declaració i qualificació del grau de discapacitat (modificat pel Reial decret 1169/2003, de 12 de setembre, en els apartats referents a la infecció per VIH de l'annex 1 del Reial decret 1971/1999).
S'hi puntuen: A) Desplaçament; B) Cura d'un/una mateix/a; C) Comunicació; D) Altres activitats dins de la casa; E) Atencions especials i F) Adaptació personal i social, subdividits en 1) Convivència, 2) Autoprotecció, 3) Conducta social i 4) Autosuficiència psíquica.
1, apartat F.1), es tracta dels trastorns de conducta.
Igualment s'estableixen taules de relació de la puntuació obtinguda amb els quatre nivells de suport de l'article 3.2.
A partir de la documentació incorporada a l'expedient, la Comissió considera justificat la substitució del vell inventari pel nou, ja que els canvis estan fonamentats.
El 2.1, "Serveis d'acolliment per a les persones amb discapacitat física" se subdivideix en "Prestació del suport intermitent i limitat", on es tracta del "Personal necessari", i "Prestació del suport extens i generalitzat", on es distingeixen els "Serveis bàsics" i els "Serveis opcionals" i el "Personal necessari".
El 2.2., "Serveis d'acolliment per a les persones amb discapacitat intel·lectual", inclou els "Serveis bàsics" i els "Serveis opcionals" i el "Personal necessari".
Respecte del Decret 271/2003, hi ha el canvi de "psíquic" per "intel·lectual" i es consideren "serveis opcionals els no bàsics" els que es donen a persones que no estiguin en centres de treball (CET), en un centre ocupacional (CO) o en un centre d'atenció especialitzada (CAE) finançats amb fons públics.
Els principis són els mateixos que els de l'annex 3 del Decret 271/2003.
L'apartat 1 recull els "principis" del servei i els anteriors apartats 1 i 2 passen a ser el 2 i el 3.
El 3.2, "Suport extens i generalitzat", rep dos subapartats: el 3.2.1, "Característiques ordinàries", i el nou 3.2.2, "Característiques especials" per a les persones discapacitades intel·lectualment que requereixen un suport intermitent i limitat però que tenen trastorns de comportament.
Un cop valorades les observacions que s'han efectuat en el dictamen, es pot elevar al Govern, per a la seva aprovació, el Projecte de decret dels serveis d'acolliment residencial per a persones amb discapacitat.